Dado Topić

Adolf Dado Topić je rođen u Siveriću 4. septembra 1949. Poznati je pjevač, kompozitor, tekstopisac, aranžer, bas-gitarista, gitarista i jedan je od najpopularnijih izvođača sa prostora bivše Jugoslavije. Karijeru pjevača započinje u Osijeku kao član grupa "Đavolji Eliksiri" i "Dinamiti", već u ranoj mladosti. Kao pjevač pozvan je u "Korni Grupu", te nakon godinu dana osniva legendarnu grupu "Time", sa tada najpriznatijim muzičarima. Sa njima snima tri albuma. Nakon desetak godina zajedničkog rada, Dado Topić započinje solističku karijeru 1979. kada je i objavio prvi album “Neosedlani”.

Kao solista snimio je četiri albuma i nastavlja nastupati promovišući svoje prepoznatljive autorske pjesme i muziku.

Sa grupom "Dragonfly" predstavljao je Hrvatsku na takmičenju za pjesmu Evrovizije u Finskoj 2007.

 Počeci karijere 

Svoju bogatu muzičku karijeru započeo je još kao srednjoškolac, nastupajući u grupi "Đavolji eliksiri" gdje je svirao bas-gitaru i pjevao, uz gitaristu Josipa Bočeka muzičkog partnera u kasnijim nastupima sa grupama "Lavine" i "Dinamiti" iz Osijeka.
Kad su iz prve postave grupe "Dinamiti" u vojsku morali otići pjevač Krunoslav Kićo Slabinac i gitarista Antun Nikolić, grupi su se pridružili Topić i Boček. Zahvaljujući Topiću i njegovim pjevačkim sposobnostima svirali su bluz i soul muziku, a grupa u to doba nosi nadimak "Genijalci iz Osijeka". "Dinamiti" su pod Topićevim vođstvom izvodili isključivo tuđe pjesme, ali ne postoji ni jedan tonski zabilježeni nastup ove grupe.

Prethodna postava ove muzičke grupe je zabilježena sa snimcima iz 1967. "Čađava mehana" i "Čačak kolo" koji su objavljeni na kompilacijskim kompakt diskovima "YU retrospektiva" (Komuna 1994.). U ljeto 1969. iz Njemačke se vratio gitarista Vedran Božić koji je po klubovima svirao sa svojom grupom "Wheels Of Fire". Jednom prilikom su u klubu svirali sa Jimi Hendrixom. Pod utiskom njegove priče Dado Topić je nagovarao ostale članove grupe da se oprobaju u inostranstvu, ali bez uspjeha.http://opusteno.rs/biografije-poznatih-f151/biografija-muzicar-dado-topic-t18595.html "Dinamiti" će ubrzo i prestati s radom, upravo zbog odlaska glavnog pjevača. Dado Topić odlazi sam, ali ubrzo se vraća u Jugoslaviju. Krajem 1969. odlazi u Beograd, kako bi zamijenio pjevača „Korni grupe“ Dalibora Bruna. Za sobom je poveo prijatelja i dugogodišnjeg saradnika Bočeka iz tada već rasformiranih „Dinamita“. U Beogradu nastaju prve autorske pjesme Dade Topića– "Remember" i "Žena je luka a čovjek brod", u maniru progresivnog roka.

 Karijera sa grupom Time 
U septembru 1971. godine napustio je "Korni grupu" i uskoro uz menadžera Vladimira Mihaljeka u Zagrebu osniva grupu "Time". Uz Topića kao pjevača, grupu sačinjavaju još Tihomir Pop Asanović (klavijature), Vedran Božić (gitara), Mario Mavrin (bas), Ratko Divjak (bubnjevi) i Brane Lambert Živković (klavir i flauta). Prvu "long-plej" ploču ova grupa izdaje 1972, a na njoj se pojavljuje antologijska "Za koji život treba da se rodim" i niz drugih pjesama. 
U to vrijeme provodi nekoliko mjeseci sa Vedranom Božićem u Njemačkoj gdje je svirao po klubovima. Pop povratku u zemlju  nastupa sa "Jugoslavenskom pop selekcijom" koju je osnovao Pop Asanović. Grupe "Time" i "Pop selekcija" nastupaju na "Svjetkom festivalu omladine u Berlinu", u tadašnjoj Istočnoj Njemačkoj gdje su dobili nagradu za Asanovićevu pjesmu "Berlin". Nakon toga sviraju u Austriji kao predgrupa na turneji engleske grupe "East of Eden" i "Boom '73 festivalu" u Ljubljani. U izdanju Jugotona objavljen je snimak njihove pjesme "Reci mi ciganko šta na mome dlanu piše" na ploči "BOOM Pop Fest '73". Početkom 1974. učestvuje na snimanju albuma "Majko Zemljo" Tihomira Asanovića, na kome je pjevao i bio autor tekstova i muzike. Članovi "Pop selekcije" osnovali su kasnije grupu "September" sa kojima je Dado Topić povremeno nastupao. U dva navrata tokom 1974. godine Dado je bio u zatvoru zbog izbjegavanja vojne obaveze. Tokom boravka u vaspitnoj ustanovi piše pjesme za album "Time II" koji je snimio sa Asanovićem, Divjakom i Dragim Jelićem iz YU grupe koji je u to vrijeme u Ljubljani boravio u JNA.

Godine 1975. nastaje album "Time II" na kojem Topić svira bas-gitaru. Između ostalih pjesama, album sadrži i veliki hit "Da li znaš da te volim", kao i zatočeništvom nadahnuta "Živjeti slobodno" i "Divlje guske". Završivši snimanje novembra 1974. odlazi na odsluženje vojnog roka u Celje. Po izlasku iz vojske oktobra 1975. kratko je promovisao drugi album, a zatim se preselio u London gdje je svirao bas-gitaru sa grupom "Foundations". Sa njim u grupi je bio Pečo Petej, a odsvirali su 43 koncerta po Engleskoj. U januaru 1976. "Foundations" su svirali seriju koncerata po Jugoslaviji. Poslije te turneje Topić i Petej obnavljaju grupu "Time". Ubrzo im se pridružuje engleski klavijaturista Chris Nichols.
Grupa "Time" je svirala na "BOOM '76 festivalu" na kojem su izveli njihov hit "Da li znaš da te volim" koji je zabilježen na ploči "BOOM '76" u izdanju PGP RTB. Naredni album "Život u čizmama sa visokom petom" snimljen je u Münchenu i objavljen 1976. Pored Topića, na snimanju ovog albuma su bili Chris Nichols (klavijature), Ratko Divjak (bubnjevi), Karel Čarli Novak (bas), Piko Stančić (bubnjevi) i Zdenka Kovačićek (prateći glas). Ovom pločom Topić je ponudio koncepcijski album koji za temu ima život rock zvijezde. Na ovom albumu se nalazi i hit "Rock and Roll u Beogradu". Sljedeće dvije godine Dado Topić je redovno svirao oproštajne turneje grupe "Time". Kada su se Petej i Vedran Božić zaposlili kao studijski muzičari, grupa "Time" je zvanično prestala sa radom.

 Samostalna karijera 
Nakon ovoga Topić i Nichols pristupaju beogradskoj grupi "Ribeli" koja je promijenila ime u "Mama Co Co". Redovno su svirali igranke u "Domu omladine" u Beogradu i pratili  Zdravka Čolića na turneji "Putujući zemljotres". Godine 1979. u duetu sa Borisom Aranđelovićem pjevao je na singl ploči "Na Balkanu" grupe Smak. Iste godine ostvaruje hit sa pjesmom "Floyd" Zorana Simjanovića napisanom za film "Nacionalna klasa" reditelja Gorana Markovića. 

Godine 1979. snima dupli solo album "Neosedlani" sa kojim donosi novi autorski koncept prateći princip filmskog scenarija. U posljednjoj pjesmi na albumu "Hej Jugosloveni" iskorišćeni su stihovi "Ostajte ovdje" Alekse Šantića, a tu su i stihovi Exupérya i Jure Kaštelana.

1980-ih sarađuje s cijelim nizom muzičara i stvara pjesme koje se pojavljuju na festivalima. Kratko je živio u Austriji, gdje 1993. objavljuje CD "Call it Love".Od 1990-ih s porodicom živi u Poreču. Godine 1998. ponovo je pokrenuo grupu "Time" sa kojima je odsvirao nekoliko nastupa. Nastupa na festivalima, te sarađuje sa grupom "Parni valjak" i "Telephone Blues Band". Glumio je u rock operi "Crna kraljica", a zatim učestvuje na dva koncerta posvećena rock operi "Gubec Beg", zajedno s Josipom Lisac, Tonijem Cetinskim i Massimom Savićem.

Novi povratak u vrh hrvatske muzičke scene doživio je s grupom "Dragonfly" i pjesmom "Vjerujem u ljubav" koja je pobijedila je na takmičenju "Dora" 2007. Sa ovom grupom je nastupio i kao predgrupa na osječkom nastupu Bryana Adamsa.

Godine 2008. učestvovao je na snimanju i promociji studijskog albuma "I taka nataka" makedonske grupe "Leb i Sol". Na ovom albumu pjevao je u dvije kompozicije, od kojih je kao prvi singl objavljena obrada stare makedonske narodne pjesme "Se zaljubiv edno mome". Zaljubljenici rok muzike i dalje ističu nastupe u grupama "Dinamiti" i "Time" kao najbolja Topićeva ostvarenja.

Diskografija
Albumi :
 “ Time (album grupe Time) “ – 1972.
 “ Time 2 “ – 1975.
 “ Život u čizmama sa visokom petom “ – 1976.
 “ Neosedlani “ dupli album – 1979.
 “ Šaputanje na jastuku “ – 1980.
 “ Negdje izvan planeta – Princeza “ – 1984.
 “ Bolji život “ – 1986. ( mini lp )
 “ Call it love “ – 1993.
 “ Otok u moru tišine “ – 2001.
 “ Apsolutno sve “ – 2004.

Singlovi :
 “ Život moj “ – 1973.
 “ Makedonija “ – 1974.
 “ Kada jednom otkrijem čovjeka u sebi “ – 1975.
 “ Da li znaš da te volim “ – 1975.
 “ Tin & Tina / Dok sjedim ovako u tvojoj blizini “ – 1976.
 “ Kad smo ja i moj miš bili bokseri “– 1976. 
 “ Dok ja i moj miš sviramo jazz “,– 1976.
 “ Poželi nešto “ – 1976.
 “ Čekajući jutro “ – 1976.
 “ Superstar “ – 1976.
 “ Vodilja “ – 1984. ( maxi singl )

 Reference 

 Vanjski linkovi 

Službene stranice
Dado Topić – Moj Jakove

Kategorija:Rođeni 1949.
Kategorija:Biografije, Nova Gradiška
Kategorija:Jugoslavenski muzičari
Kategorija:Hrvatski muzičari
Kategorija:Jugoslavenski pjevači
Kategorija:Hrvatski pjevači
Kategorija:Jugoslavenski kompozitori
Kategorija:Hrvatski kompozitori
Kategorija:Hrvatski tekstopisci
Kategorija:Jugoslavenski tekstopisci
Kategorija:Hrvatski producenti
Kategorija:Jugoslavenski producenti
Kategorija:Basisti
Kategorija:Gitaristi
Kategorija:Živi ljudi